ddrg/super_eurlex huggingface dataset:
Is é is cuspóir dó an creat coisctheach AML/CFT a neartú san Aontas trí dheireadh a chur leis na bealaí éalaithe atá ann faoi láthair lenar féidir le coirpigh mí-úsáid a bhaint as córas airgeadais an Aontais chun a bhfáltais aindleathacha a sciúradh nó chun maoiniú sceimhlitheoireachta a dhéanamh ar ghníomhaíochtaí sceimhlitheoireachta. Meastar go mbeidh sin mar thoradh ar ghníomhaíocht ar an leibhéal reachtach agus ar an leibhéal struchtúrach:

-Tacar rialacha níos soiléire, lena n‑áirítear forálacha is infheidhme go díreach, áiritheofar leis sin go gcuirfear an creat i bhfeidhm ar bhealach níos comhsheasmhaí. Déanfar foráil leis sin maidir le cur chuige níos comhsheasmhaí i dtaca leis na heintitis sin ar gá dóibh rialacha AML/CFT a chur i bhfeidhm ar fud an Aontais agus déanfar foráil freisin le haghaidh cur chuige níos comhsheasmhaí i dtaca leis na bearta is gá dóibh a chur i bhfeidhm, mar aon le huasteorainn a thabhairt isteach ar íocaíochtaí airgid thirim san Aontas.

-Ach Údarás an Aontais Eorpaigh um AML a chruthú, feabhsófar maoirseacht agus tacófar le comhar idir AFAnna.
Faoi láthair, tá sprioc coigilte fuinnimh de 32.5 % ar a laghad ag an Aontas Eorpach in 2030, sprioc atá comhoiriúnach le laghdú 40 % ar ghás ceaptha teasa (GCT). Moltar sa Phlean um Sprioc Aeráide sprioc AE do 2030 go ndéanfaí glanlaghdú de 55 % ar a laghad ar ghás ceaptha teasa i gcomparáid le leibhéil 1990 ar bhealach costéifeachtach. Chun é sin a bhaint amach, ba cheart tomhaltas deiridh fuinnimh agus tomhaltas príomhúil fuinnimh an Aontais Eorpaigh a laghdú ar a laghad 36-37 % agus 39-41 % faoi seach i gcomparáid leis an úsáid réamh-mheasta fuinnimh.

De bhrí gur dóchán breosla le haghaidh fuinnimh is cúis le 75 % d’astaíochtaí GCT reatha an Aontais Eorpaigh, is gné ríthábhachtach é úsáid fuinnimh a laghdú, chomh maith le soláthar fuinnimh a dhícharbónú chun sprioc an Aontais Eorpaigh a bhaint amach. Scrúdaíodh sa Phlean um Sprioc Aeráide na bearta leathana chun laghdú 55 % ar ghás ceaptha teasa a bhaint amach in 2030. Faoi láthair, ní leor iarrachtaí coigilte fuinnimh an Aontais Eorpaigh chun sprioc GCT 2030 a bhaint amach ar an mbealach is fearr agus mar sin an fhadhb atá ann ná conas iad a neartú. Tá sé tábhachtach don Aontas Eorpach a léiriú go bhfuil sé indéanta agus inmhianaithe beart a dhéanamh chun a astaíochtaí gás ceaptha teasa a laghdú mar chuid den Chomhaontú Glas don Eoraip ar an mbealach is costéifeachtaí.
Tá trí fhadhb ann a dtugtar aghaidh orthu leis an tionscnamh seo. Ar dtús, i gcomhréir leis an gComhaontú Glas, ní mór a áirithiú go rannchuideoidh an eitlíocht le sprioc nua 2030 chun astaíochtaí GCT a laghdú agus le cuspóir aeráidneodrachta 2050. Ar an dara dul síos, ba cheart EU ETS a leasú i leith Scéim Fritháirithe agus Laghdaithe Carbóin ICAO don Eitlíocht Idirnáisiúnta (‘CORSIA’) de réir mar is iomchuí, rud a bheidh comhsheasmhach le gealltanas an Aontais astaíochtaí gáis cheaptha teasa a laghdú ar fud an gheilleagair le haghaidh 2030. Ar deireadh, ba cheart leithdháileadh na lamháltas astaíochtaí i leith na heitlíochta a laghdú chun éifeachtacht chomhartha an phraghais charbóin a mhéadú agus deireadh a chur le saobhadh ar an margadh.

Is é an cuspóir athbhreithniú a dhéanamh ar ETS i leith na heitlíochta ar bhealach costéifeachtach agus comhleanúnach i gcomhréir leis an sprioc aeráide méadaithe, agus an gá le haistriú cóir agus an gá go rannchuideoidh gach earnáil le hiarrachtaí an Aontais ar son na haeráide, á gcur san áireamh.

Fadhb thrasteorann is ea é an t‑athrú aeráide. Mar mhargadh carbóin, spreagtar le EU ETS laghduithe ar astaíochtaí leis na réitigh is costéifeachtaí ar dtús ar fud na ngníomhaíochtaí agus na dtíortha a chumhdaítear leis, agus bainfear éifeachtúlacht níos mó amach de bhua a scála. Dá gcuirfí beart comhchosúil leis i bhfeidhm go náisiúnta, bheadh margaí carbóin ilroinnte níos lú ann, agus bheadh baol maidir le saobhadh iomaíochta ann dá dheasca sin agus is dócha go mbainfeadh costais fhoriomlána níos airde le laghdaithe dá thoradh. Toisc gur idir tíortha go príomha a tharlaíonn an eitlíocht, bíonn gníomhaíocht fhornáisiúnta níos éifeachtúla chun dul i ngleic le hastaíochtaí eitlíochta agus cóir chomhionann á háirithiú trí dhlí an Aontais.
Mar fhreagairt ar an uaillmhian mhéadaithe maidir leis an aeráid le haghaidh 2030 a leagtar amach leis an gComhaontú Glas don Eoraip agus leis an bPlean um Sprioc Aeráide ón gCoimisiún, deimhnítear leis an Straitéis um an tSoghluaisteacht Inbhuanaithe agus Chliste go bhfuil gá le glacadh gasta feithiclí agus soithí astaíochtaí ísle agus astaíochtaí nialasacha. Tá gá le líonra dlúth, forleathan de bhonneagar athluchtaithe agus athbhreoslaithe atá inrochtana go poiblí chun tacú leis an nglacadh sin. Léiríodh sa mheastóireacht nach bhfuil an Treoir oiriúnach chun freastal ar an mbonneagar athluchtaithe agus athbhreoslaithe is gá chun freagairt don uaillmhian mhéadaithe maidir leis an aeráid le haghaidh 2030. Mar gheall ar easnaimh i bhforálacha na Treorach atá ann faoi láthair, áirítear ar na príomhfhadhbanna 1) nach bhfuil, ar an meán, an leibhéal uaillmhéine agus comhleanúnachais is gá sa phleanáil bonneagair ag na Ballstáit faoin Treoir, rud is cúis le bonneagar easnamhach atá dáilte go míchothrom; 2) tá saincheisteanna idir-inoibritheachta fós ann maidir le naisc fhisiceacha agus caighdeáin chumarsáide, lena n-áirítear nascacht leis an eangach leictreachais agus 3) tá easpa ann maidir le faisnéis thrédhearcach do thomhaltóirí agus córais íocaíochta atá éasca le húsáid, rud a imríonn tionchar ar inghlacthacht úsáideoirí. Gan tuilleadh idirghabhála a dhéanamh ar leibhéal an Aontais, an easpa maidir le bonneagar athluchtaithe agus athbhreoslaithe idir-inoibritheach atá éasca le húsáid, is dócha gur bac í an easpa sin ar an bhfás is gá teacht ar mhargadh na bhfeithiclí agus na soithí astaíochtaí ísle agus astaíochtaí nialasacha i bhfianaise na huaillmhéine méadaithe maidir leis an aeráid le haghaidh 2030.
Rinneadh trí rogha beartais a bhreithniú. Tá dhá phríomhthréith acu a dtriúr: (i) deimhneacht dhlíthiúil a sholáthar agus díriú ar ghnéithe ar thaobh an éilimh chun táirgeadh a spreagadh agus (ii) breoslaí in-athnuaite agus ísealcharbóin a úsáid agus an dá thrá á bhfreastal chun sceitheadh carbóin a sheachaint. Is sa chur chuige maidir le rogha teicneolaíochta agus an chaoi leis an bhfeidhmíocht is gá a bhaint amach atá an difríocht idir na roghanna.

Is cur chuige saintreorach é rogha 1, lena gceanglaítear scaireanna breoslaí sonracha a úsáid. Tugann sí ar an údarás rialála rogha teicneolaíochta a dhéanamh. Tá idir rogha 2 agus 3 spriocbhunaithe, lena socraítear uasteorainneacha déine gáis ceaptha teasa don fhuinneamh a úsáidtear ar bord. Fágann sin an rogha teicneolaíochta faoi oibreoirí margaidh. Tá sásraí i rogha 3 freisin chun róghnóthachtálaithe a chúiteamh (comhthiomsú agus iolraitheoirí le haghaidh teicneolaíochtaí astaíochtaí nialasacha). Ceanglaítear leis na roghanna go léir ar na longa is mó truailliú i gcalafoirt (longa coimeádán agus longa paisinéirí) soláthar cumhachta ar tír mór (nó teicneolaíocht choibhéiseach astaíochtaí nialasacha) a úsáid.

Tar éis an mheasúnaithe, aithnítear rogha beartais 3 ina rogha thosaíochta. Baintear amach léi an chothromaíocht is fearr idir na cuspóirí atá le gnóthú agus na costais fhoriomlána chur chun feidhme. Riartar ar an ngá atá le solúbthacht leis an gcur chuige spriocbhunaithe agus teicneolaíocht-neodrach, gá a chuir páirtithe leasmhara i bhfios go láidir le linn an phróisis comhairliúcháin (go háirithe oibreoirí agus geallsealbhóirí ó na calafoirt). De thairbhe an sásra chun ró-chomhlíonadh a chúiteamh, laghdaítear ar an mbaol go mbeidh gaibhniú teicneolaíochta ann.
Is iad seo a leanas príomhchuspóirí na roghanna beartais:

I. Rannchuidiú le spriocanna an Aontais 2030 agus leis an aeráidneodracht faoi 2050 i gcomhthéacs an Chomhaontaithe Ghlais don Eoraip. Leis sin dhéanfaí cánachas ar tháirgí fuinnimh agus ar leictreachas a ailíniú le beartais fuinnimh agus aeráide an Aontais agus rannchuideofaí le hiarrachtaí an Aontais astaíochtaí a laghdú agus, san am céanna, comhleanúnachas le ETS a áirithiú agus neamhréireachtaí agus forluí a sheachaint.

II. Margadh inmheánach an Aontais a chaomhnú agus a fheabhsú trí raon feidhme agus struchtúr na rátaí a thabhairt cothrom le dáta agus trí chuíchóiriú a dhéanamh ar an úsáid a bhaineann na Ballstáit as díolúintí agus laghduithe cánach.

III. Acmhainneacht ETD ioncam a ghiniúint do bhuiséid na mBallstát agus na héifeachtaí dáileacháin a chaomhnú, is gnéithe iad sin is ceart a chur san áireamh.
Tacaítear leis an measúnú tionchair ag aiseolas ó dhá chomhairliúchán ar líne faoin ábhar seo ar tugadh fúthu in 2020 (an comhairliúchán spriocdhírithe ar Bhanna Glas an Aontais (167 bhfreagra) agus an comhairliúchán poiblí maidir leis an Straitéis Athnuaite um Maoiniú Inbhuanaithe (SAMI) (648 bhfreagra)):

-Thacaigh tromlach mór de pháirtithe leasmhara leis an gcoincheap le haghaidh Chaighdeán Bannaí Glasa an Aontais, mar a mhol an Grúpa Saineolaithe Teicniúla um Maoiniú Inbhuanaithe.

-Thug tromlach mór freagróirí tacaíocht do chóras rialála le haghaidh athbhreithneoirí seachtracha faoi mhaoirseacht ESMA, agus d’iarr roinnt acu córas comhréireach, rud a thugann le fios go mbeadh an chuid is mó de na páirtithe leasmhara ar son rogha an chórais maoirseachta níos éadroime nó níos spriocdhírithe.

-Bhí eisitheoirí ceannasacha bannaí glasa san Aontas roinnte go cothrom ar an gceist i dtaobh ar cheart nó nár cheart solúbthacht a bheith ann maidir leis an Rialachán maidir le Tacsanomaíocht, ach bhí siad go mór ar son comhsheasmhacht a choimeád idir eisitheoirí ceannasacha agus corparáideacha
Leagtar amach sa Rialachán maidir le Comhroinnt Díchill na spriocanna náisiúnta maidir le laghdú a chur ar gháis cheaptha teasa le haghaidh na n‑earnálacha nach gcumhdaítear le Córas Trádála Astaíochtaí an Aontais amhail foirgnimh, iompar de bhóthar, talmhaíocht agus dramhaíl. Toisc go bhfuiltear chun céim in airde a ghlacadh, áfach, chuig sprioc nua fhoriomlán ar fud gheilleagar an Aontais Eorpaigh de ghlanlaghduithe 55 % ar a laghad ar gháis cheaptha teasa faoi 2030 i gcomparáid le 1990, ní leor na spriocanna reatha atá socraithe don Rialachán maidir le Comhroinnt Díchill chun rannchuidiú go leordhóthanach le sprioc mhéadaithe fhoriomlán an Aontais. An dara rud, mar gheall ar an síneadh a d’fhéadfaí a chur leis an gCóras Trádála Astaíochtaí agus mar gheall ar an athrú a d’fhéadfadh teacht ar raon feidhme an Rialacháin um Úsáid Talún, Athrú ar Úsáid Talún agus Foraoiseacht is gá raon feidhme an Rialacháin maidir le Comhroinnt Díchill féin a bhreithniú mar chuid de chomhdhéanamh foriomlán an bheartais aeráide. An tríú rud, tá an Rialachán maidir le Comhroinnt Díchill bunaithe ar chothroime, dlúthpháirtíocht agus costéifeachtúlacht ina leagan amach, agus ní mór na gnéithe sin a choimeád san athbhreithniú.

Is é cuspóir ginearálta an tionscnaimh seo rannchuidiú chun glanlaghduithe 55 % ar a laghad a bhaint amach in astaíochtaí gás ceaptha teasa (GCT) faoi 2030 i gcomparáid le 1990, d’fhonn aeráidneodracht a bhaint amach (i.e. astaíochtaí gás ceaptha teasa glan‑nialasacha) faoi 2050 agus é sin a dhéanamh de réir a chéile agus ar bhealach cothrom. Tá trí chuspóir shonracha ann don athbhreithniú ar an Rialachán maidir le Comhroinnt Díchill: ar an gcéad dul síos, raon feidhme agus uaillmhian chomhchoiteann an Rialacháin a shainiú go comhleanúnach laistigh den phacáiste Oiriúnach do 55 agus go háirithe Córas Trádála Astaíochtaí féideartha nua sínte a bhreithniú ina gcumhdófaí earnálacha amhail foirgnimh agus iompar de bhóthar. Ar an dara dul síos, a áirithiú go gcomhroinntear iarrachtaí breise ar bhealach comhsheasmhach, cothrom agus cóir idir na Ballstáit. An tríú rud, réitigh chostéifeachtúla a chur chun cinn chun laghdú a dhéanamh ar astaíochtaí in earnálacha comhroinnte díchill agus sprioc‑choigeartuithe agus solúbthachtaí in úsáid.

Fadhb thrasteorann is ea an t‑athrú aeráide i gcás ina bhforlíonann agus ina dtreisíonn gníomhaíocht chomhordaithe an Aontais gníomhaíocht náisiúnta agus áitiúil go héifeachtach. Bítear in ann le gníomhaíocht chomhordaithe uaillmhian ard a chruthú ar fud an Aontais agus prionsabal na coimhdeachta agus cumais dhifriúla chun dul i mbun gníomhaíochta i measc na mBallstát á n‑aithint an tráth céanna, ó tharla go dtugtar aghaidh go príomha sa Rialachán maidir le Comhroinnt Díchill ar Bhallstáit, agus costéifeachtúlacht mhéadaithe á ceadú trí sholúbthachtaí iomchuí laistigh de Bhallstáit agus eatarthu agus le reachtaíocht earnála eile (Córas Trádála Astaíochtaí, an Rialachán um Úsáid Talún, Athrú ar Úsáid Talún agus Foraoiseacht).
Bunaítear leis an gComhaontú Glas don Eoraip an cuspóir Aontas aeráidneodrach a bhaint amach in 2050 ar bhealach a rannchuideoidh le hiomaíochas, fás, agus fostaíocht san Eoraip. Chun an cuspóir sin a bhaint amachní mór sprioc laghdaithe astaíochtaí 55 % faoi 2030 a bheith ann, mar a dheimhnigh an Chomhairle Eorpach i mí na Nollag 2020. Dá réir sin, tá gá le sciar d’fhoinsí fuinnimh in‑athnuaite atá i bhfad níos airde i gcóras fuinnimh comhtháite. Maidir le cuspóir an Aontais atá ann faoi láthair, a leagtar amach sa Treoir maidir le Fuinneamh in‑athnuaite (REDII), fuinneamh in‑athnuaite a bheith in 32 % ar a laghad den fhuinneamh in 2030, níl sé leordhóthanach agus is gá é a ardú go dtí 38-40 % de réir an Phlean um Sprioc Aeráide (CTP), mar aon le bearta tionlacain eile in earnálacha éagsúla i gcomhréir leis an gComhtháthú Córas Fuinnimh, leis an Straitéis Hidrigine, leis an Straitéis um Fhuinneamh in‑athnuaite Amach ón gCósta agus leis an Straitéis Bhithéagsúlachta.
I bhfianaise na bhforbairtí sa mhargadh, sa teicneolaíocht agus san iompraíocht ó glacadh an Treoir, d’fhéadfaí dochar a dhéanamh do thomhaltóirí a thógann iasachtaí amach. Meastar go dtéann fadhbanna éagsúla a bhaineann le príomhfhorálacha na Treorach i bhfeidhm ar suas le 46 milliún duine. Rud eile, bíonn ualach agus costais ar ghnólachtaí de dheasca oibleagáidí atá doiléir, rud a laghdaíonn iomaíochas mhargadh inmheánach an Aontais don chreidmheas le haghaidh na dtomhaltóirí, faoi mar a deimhníodh i Meastóireacht na Treorach a foilsíodh in 2020 (SWD(2020) 254 final), rud a chruthaíonn deacrachtaí do thomhaltóirí agus do ghnólachtaí creidmheas trasteorann a chur ar fáil. Is measaide na fadhbanna táirgí nua atá baolach a bheith ag teacht chun cinn, agus gníomhairí nua nach ndéantar a rialú (go soiléir) . Anuas ar fheasacht theoranta na dtomhaltóirí, is é toradh a bhíonn ar an scéal cleachtais a bhaineann leas as staid agus patrúin iompraíochta an tomhaltóra i gcás creidmheasanna a dheonaítear gan measúnú críochnúil a dhéanamh ar acmhainneacht creidmheasa an tomhaltóra, agus as tomhaltóirí a mhealltar chun rófhéichiúnais go héasca mar gheall ar a gcás féin nó ar shuaitheadh eacnamaíoch sistéamach. Mura ndéantar aon bheart, ní thabharfar aghaidh i gceart ar na príomhchúiseanna bunúsacha, i.e. an digitiú, forbairtí in iompar na dtomhaltóirí, easpa soiléireachta maidir le forálacha áirithe i dTreoir, breithnithe cothromais neamhleora agus comhchuibhiú neamhleor idir na Ballstáit as a n-eascraíonn iomaíocht neamhfhoirfe. Dá bhrí sin, leanfadh na fadhbanna sainaitheanta ag cur isteach ar gheallsealbhóirí, is dócha fiú ar scála níos mó, i bhfianaise threochtaí an mhargaidh mar thoradh ar dhul chun cinn an digitithe.
Leanann an Measúnú Tionchair seo an Mheastóireacht ar an Treoir maidir le Sábháilteacht Ghinearálta Táirgí, meastóireacht a dhéantar san am céanna. Léiríonn torthaí na meastóireachta gur ionstraim bhailí é an Treoir maidir le Sábháilteacht Ghinearálta Táirgí agus gur chomhlíon sí a cuid cuspóirí ar an iomlán, ach go bhfuil an iomarca táirgí neamhshábháilte fós i gcúrsaíocht ar mhargadh an Aontais, rud a chruthaíonn éagothroime iomaíochta do ghnólachtaí agus costas tábhachtach don tsochaí agus do thomhaltóirí. Meastar gurb é EUR 11.5 billiún in aghaidh na bliana an díobháil inchoiscthe do thomhaltóirí agus do shochaí an Aontais ó ghortuithe/básanna de dheasca táirgí neamhshábháilte agus meastar gurb é EUR 19.3 billiún an díobháil a dhéantar do thomhaltóirí bunaithe ar luach táirgí neamhshábháilte. Baineann fadhbanna sonracha sa Treoir maidir le Sábháilteacht Ghinearálta Táirgí leis an méid seo a leanas: ní thugann an Treoir maidir le Sábháilteacht Ghinearálta Táirgí aghaidh ar dhúshláin a bhaineann le teicneolaíochtaí nua agus le díolacháin ar líne ar bhonn leordhóthanach; níl aisghairmeacha táirgí neamhshábháilte ó thomhaltóirí éifeachtach go leor, níl forálacha maidir le faireachas margaidh go hiomlán éifeachtach ná comhleanúnach leis na rialacha atá ábhartha do tháirgí comhchuibhithe; agus cuirtear rialacha sábháilteachta maidir le táirgí a bhfuil cuma bhia orthu i bhfeidhm ar bhealach neamhréireach ar fud an Aontais. Is iad cliseadh margaidh agus rialála na príomhchúiseanna atá leis na fadhbanna sin, i gcomhthéacs ina bhfuil díolacháin ar líne agus teicneolaíochtaí nua ag fás go mór. Meastar go dtiocfaidh méadú ar na fadhbanna sin le himeacht ama toisc go mbeidh baint ag díolacháin táirgí leis an domhandú agus an digitiú níos mó agus níos mó.
Faoi láthair, mar gheall ar easnaimh rialála agus chur chun feidhme, mar aon le forbairtí sa mhargadh, forbairtí teicneolaíochta agus forbairtí sochaíocha, tá cosc á chur ar shaoránaigh agus ar ghnólachtaí leas iomlán a bhaint as ríomh-shainaitheantais agus as seirbhísí iontaoibhe san Aontas. I bhfianaise an méid sin agus i bhfianaise na gcuspóirí a leagadh síos leis an sainordú polaitiúil ó Uachtarán an Choimisiúin agus na Comhairle Eorpaí, is é is aidhm don tionscnamh seo aghaidh a thabhairt ar na príomhfhadhbanna seo a leanas:

Ar an gcéad dul síos, ní dhéantar freastal ar an éileamh méadaithe ó sheirbhísí poiblí agus príobháideacha ar ríomh-shainaitheantas iontaofa ná ar ionchais na n‑úsáideoirí maidir le réitigh iontaofa gan uaim agus chun tréithe a roinnt thar theorainneacha, i réimse leathan cásanna úsáide poiblí agus príobháideacha. Ina theannta sin, leis na réitigh maidir le céannacht dhigiteach atá ar fáil, ní thugtar aghaidh leordhóthanach ar ábhair imní maidir le rialú agus le slándáil sonraí.

Ar an dara dul síos, is míchothrom iad na dálaí maidir le seirbhísí iontaoibhe a sholáthar, agus is neamhleor é raon feidhme an rialacháin.
Teicneolaíocht ilchuspóireach atá ag teacht chun cinn atá san Intleacht Shaorga (IS): grúpa ardchumhachtach teicnící ríomhchlárúcháin. Tá acmhainneacht láidir i nglacadh na hintleachta saorga chun tairbhí sochaíocha agus fás eacnamaíoch a thabhairt agus chun nuálaíocht an Aontais Eorpaigh agus iomaíochas domhanda a fheabhsú. I gcásanna sonracha, áfach, cruthaítear fadhbanna le húsáid córas intleachta saorga. De thoradh na saintréithe sonracha a bhaineann le córais intleachta saorga áirithe, d’fhéadfadh sé go gcruthófaí rioscaí nua maidir le (1) sláinte agus sábháilteacht agus (2) cearta bunúsacha, agus d’fhéadfadh sé go gcuirfí dlús le dóchúlacht nó déine na rioscaí atá ann cheana. Le córais intleachta saorga freisin, (3) cruthaítear deacrachtaí le haghaidh údaráis forfheidhmithe dlí maidir le fíorú chomhlíonadh na rialacha atá ann cheana agus forfheidhmiú na rialacha sin. De thoradh an tacair saincheisteanna sin, bíonn (4) éiginnteacht dhlíthiúil ann le haghaidh cuideachtaí, (5) moill fhéideartha ar ghlacadh teicneolaíochtaí intleachta saorga i ngeall ar easpa muiníne, ag gnólachtaí agus saoránaigh chomh maith le (6) freagairtí rialála ó údaráis náisiúnta chun seachtrachtaí féideartha a mhaolú a d’fhéadfadh ilroinnt sa mhargadh inmheánach a chruthú.

‑Tá sé d’aidhm ag an gcreat rialála aghaidh a thabhairt ar na fadhbanna sin chun dea-fheidhmiú an mhargaidh aonair a áirithiú trí choinníollacha a chruthú le haghaidh fhorbairt agus úsáid na hintleachta saorga iontaofa san Aontas. I measc na gcuspóirí sonracha tá an méid seo a leanas: (1) a áirithiú go mbeidh na córais intleachta saorga a chuirtear ar an margadh sábháilte agus go nurramaítear an dlí atá ann cheana maidir le cearta bunúsacha agus luachanna an Aontais; (2) deimhneacht dhlíthiúil a áirithiú chun infheistiú agus nuálaíocht in intleacht shaorga a éascú; (3) rialachas agus forfheidhmiú éifeachtach an dlí a fheabhsú maidir le cearta bunúsacha agus ceanglais sábháilteachta is infheidhme ar chórais intleachta saorga; agus (4) forbairt margaidh aonair a éascú le haghaidh feidhmchláir intleachta saorga dhleathacha shábháilte iontaofa agus ilroinnt sa mhargadh a sheachaint.
Tá gealltanas tugtha ag an Aontas go mbeidh sé ar cheann de na geilleagair is oscailte ar domhan ó thaobh an bheartais trádála de. Ag an am céanna, baineann cuid de bheartais thionsclaíocha a chomhpháirtithe trádála le fóirdheontais a dheonú a thugann buntáiste iomaíoch do thairbhithe maidir le rochtain a fháil ar a láithreacht i ngeilleagar an Aontais nó a láithreacht ann a neartú. Is féidir leis na fóirdheontais sin an margadh inmheánach a shaobhadh agus an bonn a bhaint den chothrom iomaíochta i dtrí réimse: (i) fáil cuideachtaí; (ii) nósanna imeachta soláthair phoiblí; agus (iii) staideanna eile sa mhargadh. Cé gur féidir breathnú ar an saobhadh sin cheana féin, is dócha go dtiocfaidh méadú ar thionchar na bhfóirdheontas eachtrach ar an margadh inmheánach. Ina theannta sin, is dócha go mbeidh líon níos mó infheistíochtaí fóirdheonaithe san Aontas mar thoradh ar an ngéarchéim eacnamaíoch atá ann faoi láthair.

Is fóirdheontais eachtracha saobhacha bunaithe ar straitéisí tionsclaíocha tíortha áirithe nach Ballstáit den Aontas iad agus easpa aon sásra rialála chun a n‑éifeachtaí saobhacha a chosc nó a leigheas is cionsiocair leis sin go príomha. Cé go bhfuil deonú tacaíochta ag údaráis na mBallstát faoi réir rialú státchabhrach an Aontais, níl aon rialú ar thionchar fóirdheontas eachtrach ar an margadh inmheánach, rud a chuireann tionscal an Aontais faoi mhíbhuntáiste nuair atá sé in iomaíocht le gnóthais a fhaigheann fóirdheontais eachtracha.